CELEX: 32017D0168
Language: ro
Date: 2017-01-31 00:00:00
Title: Decizia de punere în aplicare (UE) 2017/168 a Comisiei din 31 ianuarie 2017 privind identificarea specificațiilor tehnice ale „Internet Engineering Task Force” destinate utilizării drept referințe în procedurile de achiziții publice (Text cu relevanță pentru SEE. )

1.2.2017   
            
            
               RO
            
            
               Jurnalul Oficial al Uniunii Europene
            
            
               L 27/151
            
         DECIZIA DE PUNERE ÎN APLICARE (UE) 2017/168 A COMISIEI
   din 31 ianuarie 2017
   privind identificarea specificațiilor tehnice ale „Internet Engineering Task Force” destinate utilizării drept referințe în procedurile de achiziții publice
   (Text cu relevanță pentru SEE)
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (UE) nr. 1025/2012 al Parlamentului European și al Consiliului din 25 octombrie 2012 privind standardizarea europeană, de modificare a Directivelor 89/686/CEE și 93/15/CEE ale Consiliului și a Directivelor 94/9/CE, 94/25/CE, 95/16/CE, 97/23/CE, 98/34/CE, 2004/22/CE, 2007/23/CE, 2009/23/CE și 2009/105/CE ale Parlamentului European și ale Consiliului și de abrogare a Deciziei 87/95/CEE a Consiliului și a Deciziei nr. 1673/2006/CE a Parlamentului European și a Consiliului (1), în special articolul 13 alineatul (1),
   după consultarea Forumului european multipartit privind standardizarea în domeniul TIC, precum și a experților din sector,
   întrucât:
   
               (1)
            
            
               Standardizarea joacă un rol important în susținerea Strategiei Europa 2020, astfel cum este prevăzut în Comunicarea Comisiei intitulată „Europa 2020: O strategie europeană pentru o creștere inteligentă, durabilă și favorabilă incluziunii” (2). Mai multe inițiative emblematice ale strategiei Europa 2020 subliniază importanța standardizării voluntare de pe piețele de produse sau servicii pentru a asigura compatibilitatea și interoperabilitatea între produse și servicii, a promova dezvoltarea tehnologică și a sprijini inovarea.
            
         
               (2)
            
            
               Relevanța standardelor este recunoscută și în Comunicarea Comisiei intitulată „Ameliorarea pieței unice: mai multe oportunități pentru cetățeni și pentru întreprinderi” (3), în care se precizează că standardele sunt esențiale pentru competitivitatea europeană și indispensabile pentru inovare și progres în cadrul pieței unice, deoarece ele sporesc siguranța, interoperabilitatea și concurența și contribuie la eliminarea obstacolelor din calea comerțului.
            
         
               (3)
            
            
               Finalizarea pieței unice digitale este una dintre principalele priorități ale Uniunii Europene, după cum s-a subliniat în Comunicarea Comisiei intitulată „Analiza anuală a creșterii pentru 2015” (4). Comisia a evidențiat, în comunicarea sa intitulată „O strategie privind piața unică digitală pentru Europa” (5), rolul standardizării și al interoperabilității în crearea unei economii digitale europene cu un potențial de creștere pe termen lung.
            
         
               (4)
            
            
               În societatea digitală, produsele standardizării devin indispensabile pentru asigurarea interoperabilității între dispozitive, aplicații, depozite de date, servicii și rețele. Comunicarea Comisiei intitulată „O viziune strategică pentru standardele europene: avansând în direcția îmbunătățirii și accelerării creșterii durabile a economiei europene până în 2020” (6) recunoaște specificitatea standardizării în domeniul tehnologiilor informației și comunicațiilor (TIC), în care soluțiile, aplicațiile și serviciile sunt deseori elaborate de forumuri și consorții mondiale TIC care s-au impus ca organizații lider în elaborarea de standarde TIC.
            
         
               (5)
            
            
               Regulamentul (UE) nr. 1025/2012 vizează modernizarea și îmbunătățirea cadrului european de standardizare. Acesta stabilește un sistem prin care Comisia poate decide să identifice cele mai relevante și mai larg acceptate specificații tehnice TIC elaborate de organizații care nu sunt organizații de standardizare europene, internaționale sau naționale. Posibilitatea de a utiliza întreaga gamă de specificații tehnice TIC în momentul achiziționării de hardware, de software și de servicii de tehnologia informației va facilita interoperabilitatea dintre dispozitive, servicii și aplicații, va contribui la evitarea blocajelor în administrațiile publice, care se produc atunci când autoritatea contractantă nu poate să schimbe un furnizor după expirarea contractului de achiziție publică, deoarece utilizează soluții proprietare TIC, și va încuraja concurența în domeniul furnizării de soluții TIC interoperabile.
            
         
               (6)
            
            
               Pentru ca specificațiile tehnice TIC să poată fi utilizate drept referințe în procedurile de achiziții publice, ele trebuie să respecte cerințele prevăzute în anexa II la Regulamentul (UE) nr. 1025/2012. Conformitatea cu cerințele respective garantează autorităților publice că specificațiile tehnice TIC sunt stabilite în conformitate cu principiile de deschidere, echitate, obiectivitate și nediscriminare recunoscute de Organizația Mondială a Comerțului (OMC) în domeniul standardizării.
            
         
               (7)
            
            
               Decizia de a identifica specificațiile TIC urmează să fie adoptată după consultarea Forumului european multipartit privind standardizarea în domeniul TIC instituit prin Decizia Comisiei din 28 noiembrie 2011 (7), completată cu alte forme de consultare a experților din sector.
            
         
               (8)
            
            
               La 11 iunie 2015, Forumul european multipartit privind standardizarea în domeniul TIC a evaluat 27 de specificații tehnice ale „Internet Engineering Task Force” pe baza cerințelor stabilite în anexa II la Regulamentul (UE) nr. 1025/2012 și a emis un aviz favorabil privind identificarea acestora pentru utilizarea drept referințe în procedurile de achiziții publice. Evaluarea specificațiilor tehnice ale IETF a fost ulterior înaintată spre consultare experților din sector care au confirmat avizul favorabil în ceea ce privește identificarea în cauză.
            
         
               (9)
            
            
               Cele 27 de specificații tehnice sunt elaborate și gestionate de „Internet Engineering Task Force” (IETF), principalul organism implicat în dezvoltarea de noi specificații standard de înaltă calitate în materie de internet pentru proiectarea, utilizarea și gestionarea internetului. IETF este o organizație mondială bazată pe „procesul de standardizare a internetului”, un proces deschis, transparent și bazat pe consens utilizat de comunitatea internet pentru standardizarea protocoalelor și a procedurilor, în beneficiul tuturor utilizatorilor din întreaga lume.
            
         
               (10)
            
            
               Cele 27 de specificații tehnice ale IETF sunt utilizate la scară largă pentru internet. Ele constau în standarde și protocoale pentru crearea unei rețele de internet [Transmission Control Protocol/Internet protocol (TCP/IP – protocol de control al transmisiei/protocol internet), User Datagram Protocol (UDP – protocol pentru datagramele utilizatorului), Domain Name System (DNS – sistem de nume de domenii), Dynamic Host Configuration Protocol (DHCP – protocol de configurare dinamică a gazdei), Simple Network Management Protocol (SNMP – protocol simplificat de gestiune de rețea), Security Architecture for the Internet Protocol (IPsec – arhitectură de securitate pentru protocolul de internet) și Network Time Protocol (NTP – protocol de sincronizare în rețea)], în standarde și protocoale pentru conexiuni securizate [Secure Shell-2 Protocol (SSH-2 – protocolul Secure Shell-2), Transport Layer Security Protocol (TLS – protocol de siguranță la nivelul de transport) și Internet X.509 Public Key Infrastructure Certificate and Certificate Revocation List (CRL) Profile (PKIX) (profilul internet X.509 al certificatelor pentru infrastructura cu cheie publică și lista certificatelor revocate)], în standarde și protocoale pentru crearea unui site web [Hypertext Transfer Protocol (HTTP – protocol de transfer de fișiere hipertext), Upgrading to TLS Within HTTP/1.1 (actualizare la TLS în cadrul HTTP/1.1), Uniform Resource Identifiers (URI – identificatori uniformi de resurse), Uniform Resource Locator (URL – localizator uniform de resurse), Uniform Resource Names (URN – denumiri uniforme de resurse), File Transfer Protocol (FTP – protocol de transfer de fișiere), 8-bit Unicode Transformation Format (UTF-8 – format de transformare Unicode de 8 biți) și JavaScript Object Notation (JSON – notația obiectelor JavaScript)], în standarde și protocoale pentru aplicații de e-mail, de calendar și de știri [Simple Mail Transfer Protocol (SMTP – protocol simplificat de transfer prin poșta electronică), Internet Message Access Protocol (IMAP – protocol de acces la mesajele internet), Post Office Protocol – version 3 (POP3 – protocolul de oficiu poștal – versiunea 3), Multipurpose Internet Mail Extensions (MIME – extensii multifuncționale specifice poștei electronice pe internet), Network News Transfer Protocol (NNTP – protocol de transfer de știri în rețea), Internet Calendaring and Scheduling Core Object Specification (iCalendar – specificarea obiectelor de bază în ceea ce privește calendarul și planificarea pe internet), vCard (VCF) și Common Format and MIME Type for Comma-Separated Values (CSV – format comun și tip MIME pentru valorile separate prin virgule)], precum și în standarde și protocoale pentru aplicații multimedia care permit o recepție continuă [Real-time Transport Protocol (RTP – protocol de transport în timp real) și Session Initiation Protocol (SIP – protocol de inițiere de sesiune)].
            
         
               (11)
            
            
               Prin urmare, cele 27 de specificații tehnice ale IETF menționate mai sus ar trebui să fie identificate ca specificații tehnice TIC care pot fi utilizate drept referințe în procedurile de achiziții publice,
            
         ADOPTĂ PREZENTA DECIZIE:
   Articolul 1
   Specificațiile tehnice ale „Internet Engineering Task Force” enumerate în anexă pot fi utilizate drept referințe în procedurile de achiziții publice.
   Articolul 2
   Prezenta decizie intră în vigoare în a douăzecea zi de la data publicării în Jurnalul Oficial al Uniunii Europene.
   
      Adoptată la Bruxelles, 31 ianuarie 2017.
      
         
            Pentru Comisie
         
         
            Președintele
         
         Jean-Claude JUNCKER
      
   
   
      (1)  JO L 316, 14.11.2012, p. 12.
   
      (2)  COM(2010) 2020 final din 3 martie 2010.
   
      (3)  COM(2015) 550 final din 28 octombrie 2015.
   
      (4)  COM(2014) 902 final din 28 noiembrie 2014.
   
      (5)  COM(2015) 192 final din 6 mai 2015.
   
      (6)  COM(2011) 311 final din 1 iunie 2011.
   
      (7)  Decizia Comisiei din 28 noiembrie 2011 de înființare a Forumului european multipartit privind standardizarea în domeniul TIC (JO C 349, 30.11.2011, p. 4).
   
      ANEXĂ
      
         Lista specificațiilor tehnice ale „Internet Engineering Task Force” (IETF) care pot fi utilizate drept referințe în procedurile de achiziții publice
          (1)
      
      
                  1.
               
               
                  
                     Transmission Control Protocol/Internet protocol (TCP/IPIP – protocol de control al transmisiei/protocol internet)
               
            
                  2.
               
               
                  
                     User Datagram Protocol (UDP – protocol pentru datagramele utilizatorului)
               
            
                  3.
               
               
                  
                     Domain Name System (DNS – sistem de nume de domenii)
               
            
                  4.
               
               
                  
                     Dynamic Host Configuration Protocol (DHCP – protocol de configurare dinamică a gazdei)
               
            
                  5.
               
               
                  
                     Simple Network Management Protocol (SNMP – protocol simplificat de gestiune de rețea)
               
            
                  6.
               
               
                  
                     Security Architecture for the Internet Protocol (IPsec – arhitectură de securitate pentru protocolul de internet)
               
            
                  7.
               
               
                  
                     Network Time Protocol (NTP – protocol de sincronizare în rețea)
               
            
                  8.
               
               
                  
                     Secure Shell-2 Protocol (SSH-2 – protocolul Secure Shell-2)
               
            
                  9.
               
               
                  
                     Transport Layer Security Protocol (TLS – protocol de siguranță la nivelul de transport)
               
            
                  10.
               
               
                  
                     Internet X.509 Public Key Infrastructure Certificate and Certificate Revocation List (CRL) Profile (PKIX) (profilul internet X.509 al certificatelor pentru infrastructura cu cheie publică și lista certificatelor revocate)
               
            
                  11.
               
               
                  
                     Hypertext Transfer Protocol (HTTP – protocol de transfer de fișiere hipertext)
               
            
                  12.
               
               
                  
                     Upgrading to TLS Within HTTP/1.1 (HTTPS – actualizare la TLS în cadrul HTTP/1.1)
               
            
                  13.
               
               
                  
                     Uniform Resource Identifiers (URI – identificatori uniformi de resurse)
               
            
                  14.
               
               
                  
                     Uniform Resource Locator (URL – localizator uniform de resurse)
               
            
                  15.
               
               
                  
                     Uniform Resource Names (URN – denumiri uniforme de resurse)
               
            
                  16.
               
               
                  
                     File Transfer Protocol (FTP – protocol de transfer de fișiere)
               
            
                  17.
               
               
                  
                     8-bit Unicode Transformation Format (UTF-8 – format de transformare Unicode de 8 biți)
               
            
                  18.
               
               
                  
                     Simple Mail Transfer Protocol (SMTP – protocol simplificat de transfer prin poșta electronică)
               
            
                  19.
               
               
                  
                     Internet Message Access Protocol (IMAP – protocol de acces la mesajele internet)
               
            
                  20.
               
               
                  
                     Post Office Protocol – version 3 (POP3 – protocolul de oficiu poștal – versiunea 3)
               
            
                  21.
               
               
                  
                     Multipurpose Internet Mail Extensions (MIME – extensii multifuncționale specifice poștei electronice pe internet)
               
            
                  22.
               
               
                  
                     Network News Transfer Protocol (NNTP – protocol de transfer de știri în rețea)
               
            
                  23.
               
               
                  
                     Internet Calendaring and Scheduling Core Object Specification (iCalendar – specificarea obiectelor de bază în ceea ce privește calendarul și planificarea pe internet)
               
            
                  24.
               
               
                  
                     File format standard for electronic business cardS (vCard – standard pentru formatul de fișier al cărților de vizită electronice)
               
            
                  25.
               
               
                  
                     Common Format and MIME Type for Comma-Separated Values (CSV – format comun și tip MIME pentru valorile separate prin virgule)
               
            
                  26.
               
               
                  
                     Real-time Transport Protocol (RTP – protocol de transport în timp real)
               
            
                  27.
               
               
                  
                     Session Initiation Protocol (SIP – protocol de inițiere de sesiune)
               
            
         (1)  Specificațiile IETF sunt disponibile la adresa http://www.rfc-editor.org/ și pot fi descărcate gratuit.